ועדת העבודה, הרווחה והבריאות, כנסת 23, פרוטוקול מספר 139, 2021-03-11 11:00

חיים כץ: בוקר טוב, היום יום חמישי.

חיים כץ: עוד פעם, כדרכנו בקודש בכנסת לא סבירה, אנחנו מתכנסים 11 יום לפני הבחירות.

חיים כץ: ואלה, לא מכיר, לא יודע, אבל מה לעשות, תמיד לומדים...

חיים כץ: היום יום חמישי, ה-11 במרץ 2021, כ"ז באדר התשפ"א.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הצעת תקנות שוויון זכויות לאנשים עם מוגבלות (הסדרת נגישות לשירותי תחבורה ציבורית) (הוראת שעה) (תיקון), התשפ"א-2021.

חיים כץ: בבקשה גברתי, תסבירי.

ענת מימון: אני אאפשר למשרד התחבורה להציג, אלה תקנות שלו.

ענת מימון: אני רק אסביר שבחודש פברואר אושרו פה בוועדה תקנות שוויון זכויות לאנשים עם מוגבלות (הסדרת נגישות לשירותי תחבורה ציבורית).

ענת מימון: יש תקנות מכוח הסדרי הקורונה, שקובעות הגבלה על מספר הנוסעים באוטובוסים, בכלי תחבורה.

ענת מימון: מכיוון שיש הגבלה על מספר הנוסעים, צריך היה לתגבר את קווי האוטובוסים, והתגבור נעשה לעתים עם אוטובוסים בין-עירוניים, ששם ההנגשה שלהם היא שונה מההנגשה של האוטובוסים העירוניים.

ענת מימון: לכן הוועדה קבעה לתקופת הוראת השעה, כלומר לתקופה שיש תקנות קורונה שמגבילות את מספר הנוסעים, הקלה בדרישות הנגישות של אותם אוטובוסים שמתגברים.

ענת מימון: יש אוטובוסים עירוניים, שהם כמובן מונגשים לפי התקנות, אבל האוטובוסים שמתגברים – בהם יהיו ההקלות.

ענת מימון: הוועדה קבעה שהתדירות של אותם אוטובוסים - - -

חיים כץ: למה בדרך כלל האוטובוסים האלה לא מונגשים?

חיים כץ: למה יש אוטובוסים לא מונגשים?

ענת מימון: יש הוראות שונות לגבי הנגשה של אוטובוסים עירוניים ובין-עירוניים.

ענת מימון: בבין-עירוניים ההנגשה היא חושית בעיקר.

ענת מימון: בבין-עירוניים אין עדיין הנגשה פיסית מלאה.

חיים כץ: למה?

חיים כץ: שם אנשים יכולים לעלות על הידיים?

ענת מימון: עוד לא הותקנו התקנות, מחכים לזה כבר הרבה זמן.

ענת כהן שמואל: על זה משרד התחבורה אולי יענה לך.

חיים כץ: הוא יכול להגיד מה שהוא רוצה, אבל הוא יהיה בצד של המסבירים למה אין, אבל אם אין - - -

עופר לוי: נכון לימים אלה, בתקנות ובחוק נקבע שרק האוטובוסים העירוניים יונגשו הנגשה מלאה.

עופר לוי: בימים אלה, עם כניסתה של שרת התחבורה לתפקיד, היא הורתה לנו למצוא פתרונות להנגשת האוטובוסים הבין-עירוניים.

עופר לוי: כרגע אנחנו מנהלים פיילוט.

חיים כץ: הורתה לכם למצוא פתרונות תוך כמה זמן?

עופר לוי: כרגע אנחנו מנהלים פיילוט - - -

חיים כץ: למה אתם צריכים פיילוט?

עופר לוי: משום שהעלות של החלפת כל - - -

חיים כץ: מה זה מעניין?

חיים כץ: אם אתה צריך נגישות, מה מעניין אותי עלות?

עופר לוי: ברור שאת אדוני זה לא מעניין.

עופר לוי: העלות כרוכה בהערכה של בין שמונה ל-10 מיליארד שקל, ואנחנו כרגע בוחנים מתכונת של הפעלה של אוטובוסים - - -

חיים כץ: כשאתה מחייב לשים ברכב "זוכר תינוקות", מעניינת אותך העלות?

עופר לוי: אני לא מעורב בנושא הזה.

חיים כץ: לא אתה, משרד התחבורה.

חיים כץ: אתה הנציג של משרד התחבורה, לא אתה בשם שלך.

עופר לוי: אמנם זה לא הנושא, אבל מאחר שהיום הגענו לשנת 2021, ובשונה מהתקופה שבה הותקנו תקנות הנגישות, יש מתכונות שונות להפעלת תחבורה ציבורית, כמו: הזמנה לפי קריאה, הפעלה גמישה, ולכן אנחנו בוחנים את האופן ואת המתכונת הנכונה להפעיל תחבורה ציבורית בין-עירונית באופן שתיתן מענה לאותם אנשים שזקוקים באופן פרטני לאוטובוס נגיש.

חיים כץ: אימא שלי, עליה השלום, אמרה: יש מצליחים ויש מסבירים.

חיים כץ: יכול להיות שאתה מסביר טוב, אבל אנחנו נכשלנו.

ענת מימון: מה שמבקשים כעת זה להאריך את התקנות האלה, שהן מקלות.

ענת מימון: הבקשה שהוגשה לוועדה היא עד 3 באפריל.

ענת מימון: אני אציין שהתקנות בוועדת הכלכלה, שקובעות את ההגבלה על מספר הנוסעים, הוארכו השבוע עד 3 באפריל.

ענת מימון: שם הן מוגבלות להארכה ב-28 ימים כל פעם, כי אלה תקנות קורונה, והחוק מגביל את זה ל-28 ימים.

חיים כץ: ואת מצמידה אותן אליהן?

ענת מימון: אני חייבת לציין שה-3 באפריל נופל על שבת, חג שני.

ענת מימון: אני חושבת שאולי כדאי לתת טווח רחוק יותר לתחולה ולקבוע שזה יחול, כל עוד חלות התקנות ההן כמובן.

ענת מימון: כלומר, אם לא יאריכו את ההגבלה על מספר נוסעים, מן הסתם ההוראות האלה לא יחולו.

חיים כץ: והם מגבילים כל 28 יום?

ענת מימון: הם מוגבלים לפי חוק סמכויות מיוחדות.

חיים כץ: כמה ימים יש באפריל, 30 או 31?

ענת מימון: אני חושבת ש-30.

ענת מימון: אנחנו חשבנו דווקא לתת את מאי, יוני, בגלל שזאת גם תקופה של בחירות.

אוסאמה סעדי: באפריל יש 30 יום.

חיים כץ: עד ה-30 באפריל.

חיים כץ: איזה יום יוצא 1 במאי?

חיים כץ: אז ה-30 באפריל.

ענת מימון: דבר נוסף, התקנות שאנחנו בזמנו חוקקנו, כבר פג תוקפן בתחילת השבוע, ב-7 במרץ.

ענת מימון: להבנתנו, הן לא הופעלו, כלומר: עד היום לא היה צורך בתגבור הזה ובהקלות, כי חברות האוטובוסים הסתדרו עם האוטובוסים.

ענת מימון: לכן אנחנו לא רוצים לתת תחולה רטרואקטיבית, כי גם אין לה משמעות.

ענת מימון: אנחנו רוצים לקבוע בתקנות, שבתקופה שהן חלו – הן חלו, ובנוסף הן יחולו גם בתקופה שמיום הפרסום עד ה-30 באפריל, כמו שאדוני ביקש.

חיים כץ: מצוין.

מיכל שיק הרטוב: אני מיכל מנציבות שוויון זכויות לאנשים עם מוגבלות.

מיכל שיק הרטוב: אני מצטרפת לדברי אדוני לגבי אוטובוסים בין-עירוניים.

מיכל שיק הרטוב: אני חושבת שבשנת 2021 זאת באמת תעודת עניות לנו, שעדיין אין אוטובוסים בין-עירוניים נגישים, כאשר בעולם זה קיים.

מיכל שיק הרטוב: אנחנו ביקשנו בדיון הקודם שתינתן עדיפות לאנשים עם מוגבלות בניידות לאוטובוסים עירוניים נגישים, מכיוון שהם לא יכולים לעלות על האוטובוסים הבין-עירוניים הלא נגישים, ונענינו בשלילה.

מיכל שיק הרטוב: בסופו של דבר, הותקנה הוראת השעה הזאת.

מיכל שיק הרטוב: לכן אנחנו רק מבקשים שבדיון הבא – מכיוון שהתגבור למעשה לא התקיים ולא יושם, בגלל שהיה סגר, כנראה לא היה ביקוש ועכשיו כן יהיה ביקוש ממשרד התחבורה – נקבל מידע ממשרד התחבורה: כמה אוטובוסים בין-עירוניים תוגברו בפועל; והאם היו תלונות מצד אנשים עם מוגבלות, שלא יכלו לעלות על האוטובוסים הנגישים בגלל העומס?

מיכל שיק הרטוב: אני קוראת מכאן שוב פעם למשרד התחבורה – עשתה זאת גם חברת הכנסת פלוסקוב בדיון הקודם – לקדם קמפיין להגברת המודעות בקרב הציבור, שייתנו עדיפות לאנשים עם מוגבלות, בעיקר בניידות, שיוכלו לעלות לאוטובוסים העירוניים הנגישים.

מיכל שיק הרטוב: משרד התחבורה קידם איזושהי מדבקה, שקוראת לתת קדימות לאנשים עם מוגבלות.

מיכל שיק הרטוב: אנחנו חושבים שהמדבקה הזו לא מספיקה, וראוי וצריך לעשות עוד דברים כדי שנחלחל את המודעות הזאת לציבור.

חיים כץ: מאה אחוז, תודה רבה.

עופר לוי: אפשר בבקשה לומר משהו?

חיים כץ: לא.

חיים כץ: עוה"ד רויטל לן כהן.

רויטל לן כהן: תודה רבה על רשות הדיבור.

רויטל לן כהן: אני מקואליציית הורים לילדים עם צרכים מיוחדים.

רויטל לן כהן: אני רוצה לחדד משהו שאמרה מיכל לפניי, ולבקש אותו שוב.

רויטל לן כהן: כאשר יש אדם עם מוגבלות בניידות שעומד בתחנה ומגיע אוטובוס, הסיכוי שלו לעלות ראשון לאוטובוס הזה הוא קלוש, כי מי שיותר קל רגליים, עולה לפניו.

רויטל לן כהן: אנחנו מבקשים שוב את מה שביקשנו גם בפעם הקודמת – כן לתת עדיפות, שזה יהיה בצורה מסודרת, שיאפשרו לאנשים בעיקר עם מוגבלות פיסית, לעלות ראשונים לתחבורה ציבורית.

רויטל לן כהן: אלה לא רק אנשים עם מוגבלות פיסית, אלה יכולים להיות גם אנשים מבוגרים, שיותר קשה להם ואחר כך כשיגיע אוטובוס לא נגיש, הם לא יוכלו להרים את הרגליים כדי לטפס על המדרגות.

רויטל לן כהן: לכן אנחנו כן מבקשים מאדוני, למצוא את הדרך להכניס לתקנות האלה את החובה הזאת – לתת להם את העדיפות; אחרת הם יישארו בתחנה.

רויטל לן כהן: גם ככה, כדי להגיע ממקום למקום שהוא בין-עירוני, הדרך היחידה שלהם היא הרכבת, וכדי להגיע לרכבת הם צריכים את התחבורה בתוך העיר, ואז התוצאה תהיה שגם לתחבורה הבין-עירונית הנגישה, הם לא יוכלו להגיע.

רויטל לן כהן: אני מאוד מבקשת מאדוני כן לתת על זה את הדעת כבר עכשיו.

רויטל לן כהן: תודה רבה.

אלכס פרידמן: חיים, אתה לא היית בדיון הקודם, אבל אני חייב לשתף אותך באבסורד, שבפעם שעברה כשהעלינו את הבקשות שהועלו פה עכשיו, בהתחלה משרד התחבורה אמר לנו שאי-אפשר לתת עדיפות לאנשים עם מוגבלות, כי אם הנהג ירצה להכניס את הנכה קודם לכן, יפוצצו אותו במכות, שתבין את האבסורד.

אלכס פרידמן: אני לא אחזור על מה שאמרו פה החברים והחברות לפניי, אני פשוט רוצה לשתף אותך גם בזה, שאנחנו בימים האחרונים שוב קיבלנו במייל בקשה להתייחסות לדיון הזה.

אלכס פרידמן: כולנו ישבנו וכתבנו התייחסות ודרשנו לתת עדיפות לאנשים עם מוגבלות.

אלכס פרידמן: אתה מכיר אותי, אני אדם עם מוגבלות קשה.

אלכס פרידמן: ישבתי, כתבתי מייל, השקעתי זמן, אבל הם פשוט מתעלמים מהבקשה הזאת.

אלכס פרידמן: התעלמו בפעם שעברה, מתעלמים גם היום.

חיים כץ: היום לא, זה לא יעלה היום, כי היום יש תקנות, אבל אני אדאג – אני לא יודע, אני אומר לך "אני אדאג", זה לא רציני, כי אנחנו הולכים לבחירות ואנחנו לא יודעים מה יהיה בבחירות.

חיים כץ: סביר להניח שאני אבחר לכנסת, מקום 10 בליכוד ייבחר וגם אוסאמה ייבחר, מקום שני ברשימה המשותפת.

אוסאמה סעדי: לא, לא שני, הגזמת.

חיים כץ: אתה בשבילי מספר 2 ברשימה המשותפת ואחמד הראשון.

חוה אתי עטייה: חיים, אני רוצה להגיד משהו קטן, שבמושב האחרון הגשתי את הצעת החוק בנושא, שרת התחבורה הבטיחה לי.

חוה אתי עטייה: היא אמרה שאין מקום להעביר את זה בהצעת חוק.

חוה אתי עטייה: היא הבטיחה לי שהיא מוציאה קול קורא.

חוה אתי עטייה: חצי שנה שאני בקשר עם השרה, וגם דיברתי אתך בדיון הקודם, ואתם לא מזרזים את הנושא.

חיים כץ: יש להם זמן.

חיים כץ: אלכס, סיימת נכון?

חיים כץ: תודה רבה.

עופר לוי: בקשר לדברים שאמרו בפורום, אנחנו הוצאנו הנחיות למפעילי התחבורה הציבורית, מעבר למדבקה.

עופר לוי: אני יכול להראות את המדבקה לאדוני.

עופר לוי: המדבקה תהיה הרבה יותר גדולה כמובן, היא תודבק על האוטובוס.

עופר לוי: בכוונה הסמל הוא לא של אדם שמתנייד בכיסא גלגלים, אלא סמל שהוא מבוגר או זקוק למקל הליכה, או לעזר כלשהו אחר להתניידות.

עופר לוי: במסגרת ההנחיות שלנו, הורינו למפעילי התחבורה הציבורית לפרסם גם בפרסומים מקומיים וגם בפרסומים באתר האינטרנט שלהם את קווי השירות שבהם יחולו התגבורים ואת שעות הפעילים שלהם, שהם כמובן מעבר לשעות הפעילות הרגילות.

עופר לוי: זאת אומרת שאדם שזקוק לאוטובוס נגיש והאוטובוס הנגיש שלו מגיע בשעה 8:05, האוטובוס הזה יגיע; רק אחריו יגיע אוטובוס שהוא לא נגיש ואחריו יגיע שוב אוטובוס נגיש כמובן.

עופר לוי: מעבר לכך, הורינו גם למפעילים לתדרך את הנהגים להשתדל לעבוד עם אוטובוס אינהרנטי שלהם, והנה כאן קיבלנו כבר הצעה של מפעיל אחד, שמבקש לתגבר את האוטובוסים שלו בבית שמש.

עופר לוי: יש שם תחבורה ציבורית באמת מאוד עמוסה.

עופר לוי: בין היתר המפעיל מתחייב לגבי תכנית לפרסום ויידוע הציבור בקו – אנו נפרסם במקומון העיר בית שמש - -

חיים כץ: בסדר, אל תקריא לי הכול עכשיו.

עופר לוי: - - לרבות את מתן הקדימות, לרבות תדרוך של נהגים.

עופר לוי: באספקט הזה אנחנו לחלוטין משתדלים לפעול כדי לקדם את מה שאני אגיד בעניין החינוך או הטמעת התודעה של הציבור לתת עדיפות לאנשים בעלי מוגבלות לעלות לאוטובוס.

ענת מימון: בדיון הקודם זה גם עלה וביקשנו נתונים.

ענת מימון: מכיוון שכרגע עוד לא הפעילו ואין נתונים, לדיון הבא אני מציעה לוועדה כן לבקש נתונים כמובן.

עופר לוי: בין היתר הורינו גם למפעילים לפרסם במפגיע מקום שאפשר להתלונן, כדי שנוכל לבוא לוועדה הבאה עם כל הנתונים.

חיים כץ: מאה אחוז, תודה.

ענת מימון: אני אקרא את התקנות:

ענת מימון: תקנות שוויון זכויות לאנשים עם מוגבלות (הסדרת נגישות לשירותי תחבורה ציבורית) (הוראת שעה) (תיקון), התשפ"א-2021 בתוקף סמכותנו לפי סעיף 19(ג) לחוק שוויון זכויות לאנשים עם מוגבלות, התשנ"ח-1998 (להלן – החוק), בהתייעצות עם הנציבות, עם נציגויות של מפעילי תחבורה ציבורית ועם ארגונים העוסקים בקידום זכויותיהם של אנשים עם מוגבלות, ובאישור ועדת העבודה, הרווחה והבריאות של הכנסת, אנו מתקינים תקנות אלה: תיקון תקנה 1 1.

ענת מימון: בתקנות שוויון זכויות לאנשים עם מוגבלות (הסדרת נגישות לשירותי תחבורה ציבורית) (הוראת שעה), התשפ"א-2021 בתקנה 1, ברישה, אחרי "כ"ב באדר התשפ"א (6 במרס 2021)" יבוא "ובתקופה שמיום תחילתן של תקנות שוויון זכויות לאנשים עם מוגבלות (הסדרת נגישות לשירותי תחבורה ציבורית) (הוראת שעה) (תיקון), התשפ"א-2021 עד יום 30 באפריל 2021".

ענת מימון: אנחנו מאריכים את התקנות עד ה-30 באפריל.

ענת מימון: ככל שיהיה צורך, יצטרכו לבוא שוב לוועדה להאריך את זה.

חיים כץ: מאה אחוז.

חיים כץ: מי בעד התקנות?

חיים כץ: בעד – 3

חיים כץ: נמנעים – אין

חיים כץ: כל חברי הכנסת שנמצאים פה, והם שלושה במספר, הצביעו בעד והתקנות אושרו.

חיים כץ: תודה רבה.

חיים כץ: תתייחסו למה שנאמר לכם.

עופר לוי: אם אפשר בבקשה - - -

חיים כץ: אי-אפשר, נגמר, הצבענו.

עופר לוי: זה ל"ג בעומר.

חיים כץ: נגמר.

חיים כץ: תודה רבה, הישיבה נעולה.